13.pielikums

informatīvajam ziņojumam par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks”](http://www.cirks.lv/)

**Valsts sabiedrības ar ierobežotu atbildību „Mihaila Čehova Rīgas Krievu teātris” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas. Kāds un cik būtisks ieguvums patērētājiem. Kurām patērētāju grupām ieguvums ir visaugstākais.** | VSIA „Mihaila Čehova Rīgas Krievu teātris” (turpmāk – MČRKT) darbība, īstenojot tam deleģētos valsts pārvaldes uzdevumus, ir vērsta uz krievu dramatiskā teātra tradīciju saglabāšanu, popularizēšanu un attīstību, kā arī pieejamības nodrošināšanu dažādām sabiedrības grupām. Iestudējot izrādes krievu valodā, MČRKT ne tikai pats kopj bagāto krievu kultūru un valodu, bet nodrošina tai piekļuvi plašam Latvijā rezidējošam krievvalodīgo iedzīvotāju lokam. Gada laikā MČRKT skatītājiem nospēlē vidēji 460 izrādes, no kurām viena trešdaļa ir mūsdienu autoru darbi. MČRKT aktīvajā repertuārā ir ap 40 iestudējumu ar lielu žanrisko amplitūdu: no klasiskiem sociāli psiholoģiskiem iestudējumiem līdz iespaidīgiem muzikāliem uzvedumiem un radošiem formas eksperimentiem. MČRKT darbība vērtējama, kā ļoti nozīmīga mazākumtautību kultūras vajadzību nodrošināšanai, par ko liecina 86% piepildītība no zāles maksimālās kapacitātes. Ik gadu teātri apmeklē līdz 104 000 skatītāju.  Lai paplašinātu teātra auditoriju un vecinātu sabiedrības integrāciju, MČRKT savos iestudējumos nodrošina arī tulkojumu latviešu valodā. MČRKT aktīvi strādā pie starpkultūru dialoga veidošanas, savā repertuārā iekļaujot latviešu autoru darbus un iestudējumu tapšanā iesaistot latviešu režisorus, scenogrāfus, kostīmu māksliniekus, komponistus un citus radošās komandas dalībniekus, kā arī līdzās pamattrupai aicinot spēlēt populārus latviešu aktierus. |
| **Pakalpojuma tirgus.** | MČRKT it vienīgais valsts finansētais profesionālais teātris Latvijā, kas izrādes iestudē tikai krievu valodā, strādājot uz ļoti specifisku mazākumtautību auditoriju, ko latviešu teātri pastāvošās valodas barjeras dēļ nespēj apkalpot. Lai apmierinātu iespējami plašas sabiedrības vajadzības, MČRKT daudz strādā pie repertuāra žanriskās un saturiskās daudzveidības, regulāri iekļaujot savā repertuārā arī latviešu autoru darbus. Kvalitatīvas profesionālās mākslas pieejamība mazākumtautību iedzīvotājiem veicina Latvijas valsts piederības sajūtas veidošanos, kam ir svarīga loma vienotas, solidārās un pilsoniski aktīvas sabiedrības pastāvēšanā. MČRKT rīcībā ir divi stacionārie spēles laukumi – Lielā un Mazā zāle, kas nodrošina iespējas veidot lielformāta un kameriestudējumus. MČRKT bieži dodas viesizrādēs un sekmīgi piedalās dažādos festivālos.  Vietējā pakalpojumu tirgū izrādes krievu valodā piedāvā arī nevalstiskie teātri, taču šīs organizācijas pamatā ir orientētas uz peļņas gūšanu, līdz ar to viņu repertuārs vairumā gadījumu ir vērsts uz izklaidi. Šo kompāniju izvēlētie spēles laukumi ir ar visai mazu skatītāju ietilpību, kas nozīmē ierobežotas pakalpojuma saņemšanas iespējas.  Lai nodrošinātu krievvalodīgās auditorijas kultūras vajadzības, Latvijā bieži ar viesizrādēm uz stājas Krievijas Federācijas teātra kompānijas. Viņu sniegtais viesizrāžu piedāvājums ir ļoti nevienmērīgs – līdzās izciliem iestudējumiem bieži redzami mākslinieciski vāji komerciāla rakstura darbi. Neregulārs ir arī viesizrāžu norises biežums, tādēļ šis nav uzskatāms par pietiekamu mazākumtautību teātra patēriņa vajadzības nodrošinošu modeli, bet drīzāk uzlūkojams kā veiksmīga konkurence esošajam MČRKT procesam. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem.** | Ņemot vērā minēto situāciju pakalpojuma tirgū un ļoti ierobežoto krievvalodīgo nozares dalībnieku skaitu, secināms, ka tirgū nav dalībnieku, kas spētu nodrošināt nepieciešamo teātra piedāvājuma daudzveidību un kvalitāti. |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci.** | Latvijā dominējošais teātra modelis paredz mākslinieciskās darbības nodrošinājumu pastāvīgos spēles laukumos, kas nozīmē, teātra kolektīvs un tā apsaimniekotā ēka ir uztverams kā vienots veselums. Atbilstoši tirgus datiem – šis ir uzskatāms arī par veiksmīgāko un ekonomiski izdevīgāko darbības modeli, jo vairums izrāžu Latvijā (497 no 668) iestudējuši teātri, kuriem ir savas telpas. No resursu apguves viedokļa teātri ar vairākiem vienā ēkā izvietotiem spēles laukumiem vai aktieru ansambļiem spēj labāk saplānot māksliniecisko darbību, veidojot vienmērīgu darbinieku noslodzi. MČRKT rīcībā ir divi stacionārie spēles laukumi un atbilstošs mākslinieciskais un tehniskais personāls šī resursa pilnvērtīgai izmantošanai. MČRKT pašu ieņēmumu īpatsvars pret kopējiem ieņēmumiem normālas darbības apstākļos veido 55%, Covid-19 pandēmijas laikā procentuālais pašu ieņēmumu īpatsvars kritās līdz 33%.  2010.gadā tika pabeigta MČRKT ēkas rekonstrukcija. MČRKT apsaimniekošanai tika nodotas pilnībā atjaunotas telpas ar modernu tehnisko aprīkojumu, kas sniedz iespēju šīs telpas gan lietot pašam komersantam, gan iznomāt arī citiem profesionālajiem teātriem. Latviešu teātru ienākšana MČRKT telpās veicina arī skatītāju auditorijas apriti un dažādošanu, kas nākotnē varētu sekmēt tās interesi par MČRKT izrādēm.  Analizējot visus teātra nozares tirgus dalībniekus, redzams, ka publiskie pakalpojumu sniedzēji, kas 2019.gadā veidoja 16,3% no kopējā nozares dalībnieku tirgus, sniedza 54% no kopējā gada laikā teātros nospēlēto izrāžu apjoma, apkalpojot 66% no visiem skatītājiem. Minētie dati liecina par labu resursu pārvaldību. Pārtraucot valsts līdzdalību teātru darbībā, palielinātos nozares sadrumstalotība, kas atstātu ietekmi uz produktu kvalitāti un apkalpotās auditorijas apjomu.  Valsts dažādos veidos sniedz papildu atbalstu nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu dramaturgiem, režisoriem, scenogrāfiem, sniedzot atbalstu jaunu projektu tapšanai, taču šis atbalsts nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas un apkalpot plašu auditoriju. |
| **Vai publiskas personas lēmums par līdzdalību PPK (tai skaitā, darbības paplašināšanu) nelikvidē stimulu privātās uzņēmējdarbības attīstībai gan konkrētās preces/pakalpojuma sniegšanā, gan plašākā kontekstā.** | Nē, ņemot vērā, ka pakalpojumu tirgū nav līdzvērtīgu dalībnieku ar zināšanām, kapacitāti un spēju nodrošināt kvalitatīvu teātra darbību krievu valodā. Privātie pakalpojumu sniedzēji darbojas ļoti specifiskās teātra nozares nišās, kuru darbību publiskais pakalpojuma sniedzējs neapdraud un neietekmē. Tā drīzāk ir uzskatāma par konkurenci veicinošu apstākli. |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība. Vai šī nepilnība nav publiskas personas darbības sekas. Vai pastāv alternatīvie tirgus nepilnības novēršanas instrumenti.** | Konkrētā pakalpojuma sniegšanā ir novērojuma tirgus nepilnība, ņemot vērā, ka pakalpojumu tirgū nav dalībnieka, kas spētu nodrošināt daudzveidīgu un kvalitatīvu teātra darbību krievu valodā. Valsts līdzdalība MČRKT sniedz būtisku ieguldījumu mazākumtautību kultūras patēriņa vajadzību apmierināšanā. Esošā tirgus nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Lai sasniegtu augstvērtīgu māksliniecisko rezultātu, kā arī nodrošinātu repertuāra daudzveidību, teātrim ir nepieciešama spēcīga radoša komanda ar vienotiem mākslinieciskiem mērķiem. Šādas komandas izveide iespējama ilglaicīgas sadarbības rezultātā. Tādēļ sekmīga nozares attīstība iespējama tikai, nodrošinot stabilu māksliniecisko kolektīvu izveidi un pastāvēšanu, kam nepieciešamas ilgtermiņa investīcijas. Teātra nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem. Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst.** | Nododot pakalpojumu sniegšanu privātiem tirgus dalībniekiem, kas nav sevi profesionāli ilglaicīgi apliecinājuši (par kādu teātra nozarē uzskatāms vismaz 10 gadu regulāras darbības rezultāts un nominācijas „Spēlmaņu nakts” balvai), pastāv risks zaudēt kvalitatīvu, uz sabiedrības saliedētību vērstu teātra produkta pieejamību mazākumtautību iedzīvotājiem. Līdz ar valsts finansējuma pārtraukšanu pastāv risks pārtraukt vecākās, ārpus Krievijas teritorijas pastāvošās krievu teātra kompānijas darbību. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība. Kā izpaužas šī negatīvā ietekme, cik tā ir būtiska un kā to novērst.** | Publiskas personas iesaiste MČRKT sekmē kultūras pieejamību mazākumtautību iedzīvotājiem viņu dzimtajā valodā, ko vairums teātra kompāniju nevar nodrošināt. Ļaujot citiem publiskiem un privātiem komersantiem uzstāties MČRKT telpās, tiek sekmēta vietējās konkurences veidošanās, kas nodrošina kvalitatīvāka produkta izvēles iespējas kultūras auditorijai. |
| **Kādas (tai skaitā, cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību. Vai tas radītu lielāku zaudējumu patērētājam, nekā darbības turpināšana tirgū.** | Ieguldījums teātra darbībā vienmēr ir uzlūkojams par ilgtermiņa investīciju, jo spēcīgs mākslinieciskais ansamblis veidojas ilglaicīgas sadarbības rezultātā. Latvijā dominējošais ir repertuāra teātra modelis, kas balstās uz pastāvīgu aktieru ansambli, kurš spēj nodrošināt daudzveidīgu repertuāru. Šāda ansambļa un tā individuālā mākslinieciskā rokraksta izveidei ir nepieciešams ilgstošs darbs. Tādēļ teātra pastāvēšanā ir nepieciešams ilgtermiņa finansējums un prognozējamība. Neturpinot valsts līdzdalību MČRKT, tiktu iznīcināts unikāls radošs kolektīvs, par kādu uzskatāms šī teātra aktieru ansamblis. Iespējams, ka atsevišķi šī teātra aktieri atrastu darbu citos profesionālajos teātros, taču vairumam nāktos pārkvalificēties, jo valodas barjera liegtu turpināt darbu esošajā profesijā. MČKT aktieru ansamblis kā mākslinieciski radošs kolektīvs tiktu neatgriezeniski zaudēts. Straujas finansējuma modeļa izmaiņas var ne tikai sagraut konkrēto komersantu, bet radīt paliekošas sekas krievvalodīgā teātra piedāvājumā kopumā. Rezultātā tiktu negatīvi ietekmētas mazākumtautību iedzīvotāju kultūras patēriņa vajadzības. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence).** | Nē, publiskas personas iesaiste kapitālsabiedrībā neabsorbē kapitālu un cilvēkresursus, bet tos attīstīta un nodarbina. MČKT nodrošina darbu 132 darbiniekiem, sniedzot darba iespējas kvalificēta darba iespējas dzimtajā valodā krievvalodīgam mākslinieciskajam, gan tehniskajam personālam, kā arī, piesaistot darbiniekus citās, ar teātra mākslu tieši nesaistītās profesijās. |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart.** | Publiskas personas iesaiste komercdarbībā pozitīvi ietekmē nozares tirgus pakalpojumus un dalībniekus, veicinot to radīto produktu daudzveidību un māksliniecisko kvalitāti. Kopējā teātra tirgus piesātinājums sekmē konkurenci, inovāciju rašanos un mākslinieciskās kvalitātes izaugsmi. |
| **Kāds varētu būt iespējamais investīciju apjoms PPK tuvāko 1-5 gadu laikā. Vai ieguvumi no preces/pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā).** | Ikgadējs valsts dotāciju apjoms MČRKT tuvāko piecu gadu laikā plānots ~1 900 000 *euro* apmērā, kas ietver mākslinieciskās darbības nodrošināšanu. Investīcijas ir atbilstošas valsts deleģēto uzdevumu izpildes nodrošināšanai. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem).** | Jā, ir veiktas konsultācijas ar teātra nozares organizācijām – Latvijas Teātra darbinieku savienību, kas paudusi atbalstu MČRKT darbībai un tās nozīmīgajai lomai mazākumtautību teātra piedāvājuma nodrošināšanā. MČRKT māksliniecisko darbību ik gadus vērtē neatkarīgi „Spēlmaņu nakts” žūrijas eksperti, sniedzot atzinumu par tā māksliniecisko kvalitāti. |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu.** | Jā, Kultūras ministrija 2020.gadā sadarbībā ar Latvijas Kultūras akadēmiju un SIA „Analītisko pētījumu un stratēģiju laboratorija” veikusi profesionālā teātra un mūzikas mākslas jomas izvērtējumu, kā arī Kultūras ministrija pastāvīgi uzrauga situāciju nozarē, analizējot atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Latvijas Teātra padome, kas sevī apvieno gan valsts kapitālsabiedrību, gan nevalstiskā sektora pārstāvjus, gan nozares dalībnieku pārstāvošas biedrības un starptautisku organizāciju Latvijas dalībniekus, gan citu ar nozaru saistītus ekspertus, kas analizē situāciju nozarē un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts „Teātra nozares stratēģijā 2014.–2020.gadam”, šobrīd notiek jaunā perioda kultūrpolitikas izstrāde 2021.–2027.gadam, kurā plānots veicināt teātra reģionālo pieejamību, nodrošinot teātra pakalpojuma pieejamību iespējami tuvu cilvēku dzīves vietai. |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

[Marcis.Katajs@km.gov.lv](mailto:Marcis.Katajs@km.gov.lv)